ສານ​​ຈີນ ຕັດສິນລົງໂທດຈຳ​ຄຸກ ນັກສຶກສາ ຂອງ​ນັກວິຊາ​ການ ຊາວ Uighur ທ່ານ Ilham Tohti
ທະນາຍຂອງ​ທ່ານ Tohti ​ກ່າວ​ວ່າ ນັກ​ສຶກສາ​ທັງ 7 ຄົນ ​ໄດ້ຖືກ​ພົບ​ເຫັນ​ວ່າ ມີ​ຄວາມ​ຜິດ ​ໃນ​ຖານໄດ້​​ຊ່ອຍ​ເຫຼືອ “ກິດຈະກຳ​ແບ່ງ​ແຍກ​ດິນ​ແດນ” ຂອງ​ທ່ານ Tohti.
ສານຂອງຈີນໄດ້ລົງໂທດຈຳຄຸກ ລະຫວ່າງ 3 ຫາ 8 ປີ ຕໍ່ພວກ ນັກຮຽນ ຂອງນັກວິຊາການ ຊາວ Uighur ທ່ານ Ilham Tohti ຜູ້ຊຶ່ງໄດ້ຖືກສານຕັດສິນວ່າ ມີຄວາມຜິດໃນຕົ້ນປີນີ້ ໃນຂໍ້ຫາຍຸຍົງ ໃຫ້ແບ່ງແຍກດິນແດນ ທະນາຍຄວາມຂອງ ທ່ານ Tohti ກ່າວວ່າ ນັກສຶກສາທັງ 7 ຄົນ ໄດ້ຖືກພົບເຫັນວ່າ ມີຄວາມຜິດ ໃນຖານໄດ້ໃຫ້ການຊ່ອຍເຫຼືອ “ກິດຈະກຳແບ່ງແຍກດິນແດນ” ໃນການດຳເນີນຄະດີແບບ ປິດລັບ ໃນວັນຈັນວານນີ້ ຢູ່ເມືອງຫຼວງ Urumqi ຂອງເຂດ Xinjiang ທາງພາກຕາເວັນຕົກໄກສຸດຂອງປະເທດ ເຈົ້າໜ້າທີ່ຂອງຈີນ ຍັງບໍ່ທັນໄດ້ອອກມາໃຫ້ຄວາມເຫັນແຕ່ຢ່າງໃດ ກ່ຽວກັບການລົງໂທດ ຕໍ່ພວກນັກສຶກສາທີ່ວ່ານີ້ເທື່ອ ຊຶ່ງ 6 ຄົນໃນນັ້ນ ແມ່ນເປັນສະມາຊິກຂອງຊົນກຸ່ມນ້ອຍຊາວ Uighur ທີ່ໄດ້ຈົ່ມທຸກເຖິງການປະຫັດປະຫານຂອງລັດຖະບານຈີນ ຕໍ່ພວກຕົນນັ້ນ ທ່ານ Tohti ໄດ້ຖືກຕັດສິນວ່າ ມີຄວາມຜິດ ໃນຖານະທຳການເຄື່ອນໄຫວແບ່ງແຍກດິນແດນ ແລະໄດ້ຖືກຕັດສິນໂທດຈຳຄຸກຕະຫຼອດຊີວິດ ເມື່ອເດືອນກັນຍາແລ້ວນີ້ ຊຶ່ງການຕັດສິນ ດັ່ງ ກ່າວ ໂດຍສ່ວນໃຫຍ່ແລ້ວ ແມ່ນອິງໃສ່ຄໍາໃຫ້ການຂອງພວກນັກສຶກສາຂອງເພິ່ນ ຜູ້ຊຶ່ງໄດ້ຊ່ອຍເຫຼືອເພິ່ນ ໃນການເຮັດ website ທີ່ຊື່ວ່າ Uighur Online ອະດີດອາຈານສອນເສດຖະສາດ ໄວ 45 ປີ ທ່ານນີ້ ແມ່ນໄດ້ຕໍ່ສູ້ມາເປັນເວລາຍາວນານ ເພື່ອສິດທິພື້ນຖານຂອງຊາວ Uighur ແລະໄດ້ເປັນຕຳນິຕິຕຽນລັດຖະບານຈີນຢ່າງແຮງກ້າ ແຕ່ທ່ານໄດ້ປະຕິເສດວ່າ ທ່ານບໍ່ໄດ້ຮຽກຮ້ອງເອົາເອກະລາດ ໃຫ້ເຂດຊິນຈຽງ